ເຈົ້າໜ້າທີ່ ສປຊ ຄົນໜຶ່ງ ແລະ ພົນລະເຮືອນ 2 ຄົນ ເສຍຊີວິດ ທີ່ມາລີ
ການໂຈມຕີມີຂຶ້ນ ນຶ່ງມື້ ຫຼັງຈາກ ພວກມືປືນ ສັງຫານປະຊາຊົນ 5 ຄົນ ແລະບາດເຈັບອີກຫຼາຍຄົນ ໃນຮ້ານອາຫານ ທີ່ນະຄອນຫຼວງ ບາມາໂກ.
ເຈົ້າໜ້າທີ່ຮັກສາຄວາມສະຫງົບຂອງສະຫະປະຊາຊາດຄົນໜຶ່ງ ກັບພົນລະເຮືອນສອງຄົນ ໄດ້ເສຍຊີວິດ ໃນເຫດລະດົມຍິງຈະ ຫລວດໃສ່ຄ້າຍແຫ່ງໜຶ່ງຂອງສະຫະປະຊາຊາດ ແລະບໍລິເວນ ໃກ້ໆ ໃນພາກເໜືອຂອງປະເທດມາລີ ຄຳຖະແຫລງສະບັບໜຶ່ງຂອງສະຫະປະຊາຊາດ ກ່າວວ່າ ມີ ທະຫານອີກ 8 ຄົນໄດ້ຮັບບາດເຈັບ ແລະວ່າ ຈະຫລວດໄດ້ຕົກ ຖືກພົນລະເຮືອນຢູ່ນອກຄ້າຍ ເຮັດໃຫ້ສອງຄົນເສຍຊີວິດ ແລະ 4 ຄົນບາດເຈັບ ບໍ່ເປັນທີ່ແຈ້ງຂາວເທື່ອວ່າ ຝ່າຍໃດເປັນຜູ້ທຳການໂຈມຕີຄັ້ງນີ້ ທີ່ມີຂຶ້ນໃນເຊົ້າວັນອາທິດມື້ນີ້ເອງ ນຶ່ງມື້ ຫຼັງຈາກພວກມືປືນຈຸນຶ່ງໄດ້ສັງຫານປະຊາຊົນຢ່າງ ໜ້ອຍ 5 ຄົນ ແລະເຮັດໃຫ້ບາດເຈັບຕື່ມອີກຫຼາຍຄົນ ໃນການໂຈມຕີຮ້ານອາຫານແຫ່ງນຶ່ງ ໃນນະຄອນຫຼວງ Bamako ຂອງມາລີ ການໂຈມຕີໃນວັນເສົາວານນີ້ ທີ່ຮ້ານອາຫານ La Terrasse ໄດ້ມີຂຶ້ນໃນຊົ່ວໂມງຕອນເຊົ້າ ຕຳຫຼວດເວົ້າວ່າ ມືປືນຄົນນຶ່ງທີ່ໃສ່ໝວກປິດໜ້າ ໄດ້ແລ່ນເຂົ້າໄປໃນຮ້ານອາຫານ ແລະເປີດສາກ ຍິງປືນໃສ່ພວກແຂກໃນຮ້ານອາຫານແລ້ວແລ່ນເຂົ້າໄປໃນລົດຄັນນຶ່ງ ບ່ອນທີ່ມີອີກຄົນນຶ່ງ ກຳລັງລໍຖ້າຢູ່ໃນລົດ ແລ້ວພວກເຂົາພາກັນຂັບລົດໜີໄປຢ່າງໄວ ມີ 2 ຄົນຖືກຈັບກຸມຫຼັງຈາກເກີດເຫດບໍ່ດົນ ແຕ່ຕຳຫຼວດບໍ່ສາມາດຢືນຢັນໄດ້ວ່າ 2 ຄົນ ມີສ່ວນພົວພັນໃດໆຫຼືບໍ່? ກັບການໂຈມຕີຄັ້ງນີ້